钦定古今图书集成/方舆汇编/边裔典/第053卷 > 撒马儿罕
## 钦定古今图书集成/方舆汇编/边裔典/第053卷 > 撒马儿罕

《异苑》：罽宾国王买得一鸾，欲其鸣不可，致饰金繁，飨
珍羞，对之愈戚，三年不鸣。夫人曰：“尝闻鸾见类则鸣，
何不悬镜照之？”王从其言，鸾睹影悲鸣，冲霄一奋而
绝。

《偃曝谈馀》：撒马儿罕，古汉罽宾地人，多巧艺，善治宫
室，门楹皆雕文刻镂，窗牖缀以瑟瑟。俗重拜天，建屋
祀之。以青石为柱，雕镂甚精，经文皆书以泥金，裹以
羊皮。按《唐语林》，卢昂有瑟瑟枕，宪宗估其值，曰：“至宝无价。”

《杜阳杂编》：上宽厚之德出于天然。为儿时，常为元宗
器之，每坐于玉案前，熟视上貌，谓武惠妃曰：“此儿甚
有异相，他日亦是吾家一有福天子也。”因命取上清
珠，以绛纱裹之，系于颈上。上清珠，即开元初罽宾国
所贡，其珠光明洁白，可照一室，视之则出仙人玉女、
云鹤绛节之象，摇动于其中。及上即位，宝库中往往
有神光异气，掌库者具以事告，上曰：“岂非《上清珠》耶？”
遂令出之。绛纱犹在，乃泫然流涕，遍示近臣曰：“此我
为儿时明皇所赐也。”遂令贮之于翠玉函，置之于卧
内。忽有水旱兵革之灾，上每虔祝之，无不应验。

汉

### 武帝 年始通使于乌贪訾离

按《汉书武帝本纪》，不载。按《西域传》，“乌贪訾离国，王
治于娄谷，去长安万三百三十里。户四十一，口二百
三十一，胜兵五十七人。辅国侯、左右都尉各一人，东
与单桓，南与且弥，西与乌孙接。”